Cuneiform Tablet TC 3 76
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na i-na-a šu-IŠTAR ku-lu-ma-a ù a-šùr-na-da qí-bi-ma um-ma ša-at-a-šùr-ma a-ba-ú-a be-lu-a a-tù-nu a-šu-mì 30 ma-na KÙ.BABBAR ša i-na ba-áb mu-a-tí-šu dan-a-šùr a-na en-um-a-šùr IGI a-gu-a DUMU PUZUR₄-a-šùr IGI ku-lu-ma-a ù IGI a-šùr-ma-lik DUMU i-na-a i-dí-nu um-ma dan-a-šùr-ma KÙ.BABBAR a-num um-me-a-nu-a lá i-ša-me-ú iš-tí-kà li-ib-ší-ma a-na me-er-e-a dí-in-šu ku-lu-ma-a a-gu-a ù a-šùr-ma-lik a-na ba-áb DINGIR šé-ri-da-šu-nu-ma ṭup-pá-áš-nu ḫi-ir-ma-nim ša ki-ma 30 ma-na KÙ.BABBAR i-na pá-ni um-mì-a-ni-šu a-na en-um-a-šùr i-dí-nu šu-ma i-na ší-be-e iš-té-en₆ i-na ba-ri-šu-nu i-na kà-ni-iš lá-šu nam-a-dam šé-ri-da-ma ù tap-pá-áš-nu i-na ṭup-pí-im lu-wa-dí-ú-ni-ku-nu-tí a-ba-ú-a be-lu-a a-tù-nu iḫ-da-ma ṭup-pá-am li-qé-a-nim gi-mì-lam GAL i-na ṣé-ri-a šu-uk-na ṭup-pá-am ša ta-lá-qé-a-ni a-na a-šùr-na-da dí-na-ma lu-ub-lam